
Geotermikus energia fűtési célú felhasználása az üvegházi paradicsomtermesztésben

Kulcsszavak: zöldségtermesztés; hajtatás; termálvíz; megtérülés
A fedett területeken történő zöldségtermesztés jelentősége megnőtt az elmúlt években. A klimatikus viszonyok drasztikus és gyors változása a hajtatás felé terelte a fókuszt, noha a gazdasági környezet inkább negatív irányba változott a közelmúltban. A hajtatás egyik legkritikusabb pontja, hogy milyen fűtési technológiával fűtik a növényházat. Ma már a hajtatás szinte csak a geotermikus energiában, azaz a termálvízben rejlő meleget aknázza ki.
A kutatásban egyfelől arra kerestem a választ, hogy a termálvízre alapozott beruházás megtérül-e, ha igen, akkor mikor. Másrészt kíváncsi voltam arra, ha a kertészeknek vissza kellene sajtolni a vízadó rétegbe a kinyert termálvizet, akkor az mennyiben befolyásolná egy új beruházás megtérülését és működését. Harmadrészt megvizsgáltam, hogy ma lehet-e alternatíva egy üvegházban a földgázra alapozott fűtési technológia.
Az alapadatok üvegházi paradicsomtermesztésre vonatkoznak korszerű üvegházban. 3 modell került felállításra, első esetben egy olyan üvegház, ahol csak egy termelő kút működik, a másodikban a termelő kút mellett a termálvíz visszasajtolásra kerül. A harmadik modellben a fűtés földgázzal valósul meg. A beruházást minden esetben 50%-os támogatásintenzitás mellett vizsgáltam. Szcenárió-elemzéssel és elaszticitás vizsgálattal elemeztem a kritikus tényezőket.
Az eredmények azt mutatták, hogy abban az esetben, ha az üvegház mellé egy termelő kút épül, akkor a beruházás 11 év alatt megtérül, de amint a visszasajtoló kút is terhelné a beruházást, az a működési időn belül már nem mutatott megtérülést. A földgázra alapozott fűtési technológia gazdasági eredményei miatt ez a módszer egyáltalán nem jelent perspektívát a hajtatásban.
A szcenárió-elemzés rámutatott arra, hogy a hozamnak és az értékesítési árnak nagy szerepe van a megtérülés tekintetében, azaz a hozamra nagy befolyással bíró technológiai fegyelem kritikus pontja a termesztésnek. Az elaszticitás-vizsgálat pedig az előzőben megállapított relációkat erősítette meg, az értékesítési átlagár és a hozam változása döntő hatással bír, 1% változásuk 2,8% EBITDA-margin változást eredményez.
Összességében elmondható, hogy a jelenlegi gazdasági környezetben egy ma épülő korszerű üvegház beruházása jelentős tőkebefektetést igényel, de a megtérülés kizárólag a visszasajtolás nélküli rendszerben valószínűsíthető.



